《和林艾轩城山国清塘韵》
宋代·陈士楚

山光一洗红尘眼，长松夹道摇青伞。回头下瞰百川溶，亭皋小立淩刚风。

杰阁玲珑朱绿户，何年蓬莱移左股。山僧见客不敛眉，梵呗琅琅应鱼鼓。

欲携三尺弹龟山，淳风一去不复还。仞墙草长章逢少，几百年来风月闲。

嗟哉贤圣远复远，天高地下日易晚。

作者简介：宋兴化军莆田人，字英仲。孝宗乾道八年进士。淳熙末召为国子监簿。光宗立，除司封郎，兼嘉王府直讲。迁军器少监，出使江东。宁宗朝历起居舍人，除侍讲。尝讲《尚书·无逸篇》，喻小人在朝君子在野之意，为孝宗所嘉。未几卒。